Цогидал сахгьарун живго кумек гьарулев\nГьал къоязда тохтур Марат Гунащев, гьев жанив тIамун вугеб Шамхалалъул туснахъалъул, азарханаялда вегизавуна, амма гьениб букIине кколеб кумек щолеб гьечIин жиндир васасейилан рикIкIунеб буго гьесул эмен Камиль Гунащевас.\nЦIех-рехалъул идарабаз Гунащев МахIачхъалаялъул полициялъул нухмалъулев АхIмад МухIамадов чIваялъе гIайибияв вугилан рикIкIунеб буго. Гьеб гIайибги гIунтIизабун гъоркьисала ноябрь моцIалда полициялъ ккуна МахIачхъалаялъул 2 азарханаялъул тохтурзаби Марат Гунащев ва Шамиль ХIасанов. Жиндирго рокъоб чIухь балеб мехалда жидеде кьвагьданин абун полициялъулаз Шамиль ХIасанов чIвана, Гунащев, г1агарлъиялдацин лъазе теч1ого Владикавказалъул туснахъалде вачун вук1ана. Исана февраль моцIалда т1адвуссун МахIачхъалаялъул туснахалде вачана гьев.\nТохтур Гунащев азарханаялда вегизавиялъе гIиллалъун ккана гьесул сахлъиялъул иш цIакъго квешлъулеб букIин. Гьесул гIадал унтаби ругеб мехалда гьоркьоса къотIичIого тохтурасул бербалагьиялда гъоркь вукIине кколин унтаравин, гьединал ресал туснахалда гьечIелъул гьев азарханаялде вачине кканин лъазабуна Маратил эмен Камиль Гунащевас.\nГунащев Камиль митингалда, Махlачхъала\nГьес «Эркенлъи» радиоялъе бицун букIана 2003 соналъ авариялдеги ккун бох бекун букIанин Маратилилан, гьеб сахгьабизелъун чанго операцияги гьабун букIанилан, амма шиб гьабуниги бох тIубан сахгьабизе кIвечIилан.\n«Гьесул бохдулъе букIине кколеб хIалалъ би хьвадулеб гьеч1о гьелда хурхун тохтурзабаз Гунащевасе сакъатлъиялъул 3 группаги кьун бук1ана», - ян лъазабун бук1ана Камиль Гунащевас.\nГьесул рагIабазда рекъон гъоркьисала ноябралъул ахиралда къуваталъул идарабазул хIалтIухъабаз Марат вухун вуго, гьелдаса хадуб гьев дагьавги цIакъ унтун вуго, цере рукIарал унтабиги цIилъун руго гьесул. Гьев кидаго бетIер унтун вукIунин, берзул канлъи дагьлъулеб бугин, бакьалгун кванирукъ унтун бугин гьесулин бицана Маратил инсуца.\nЖивгоги гIемерал саназ тохтурлъун хIалтIарав Камиль Гунащевас рикIкIунеб буго жиндир васасе туснахъалъул азарханаялда кIвараб кумек гьабулеб бугин, амма Марат гIадал бидурихьал унтаразе хасаб кумек гьабизе рес гьечIин гьениб, гьединлъидал цIакъ кIудияб ургъел бугин жиндие васасул сахлъиялъулин.\nГунащевасул адвокат Заур МухIамадовас «Эркенлъи» радиоялъе бицана гьабсагIат Маратил дагьаб мадар лъугьун бугилан.\nЗаур МухIамадов: «Гьаб сагIат гьев азарханаялда вегун вуго, сахлъиялъул рахъги дагьабго лъикIлъун бугин рикIкIине бегьула. Чанго къоялъ цеве ваккизе ун вукIана дун гьесде, цодагьаб чIаголъи бачIун бугин гьесулъилан абизе бегьула. Азарханаяла кидалъагIан гьев хутIилебали жеги лъаларо. Гьаб ахиралда букIараб диваналъги гьев цоги моцIицаги жанив тIамизе хIукму гьабуна. Гьедин 27 маялдалъагIан жанив туснахъ гьавун вуго гьеб. Цере рукIарал диванханаялъул хIукмабиго гIадин гьеб цоялда тIасанги Дагъистаналъул ТIадегIанаб диванханаялде гIарза хъван букIана, амма кидаго гIадин гьезги Ленинский диванханаялъул хIукму хисизабичIого тана».\nАдвокатасул рагIабазда рекъон гьанжеги цогини цIех-рехалъул иш\nгьабулеб гьечIо Марат Гунащевгун. Гьев къватIиве виччазе некIого заман щун бугин, гьесда гIайиб букIин чIезабулеб цониги далилги гьечIин, амма щиб гьабунги гьев туснахъалъув тIамизе хIаракат бахъулеб бугин цIех-рехалъул идарабазилан рикIкIунеб буго адвокат Заур МухIамадовас.\nТохтур Гунашев туснахъалъув хутIизе вуго